b'\n_START_ARTICLE_\nThorsager kirke\n_START_SECTION_\nRestaureringer\n_START_PARAGRAPH_\nKirken har blitt restaurert i tre omganger; i 1877-78, 1950-52 og i 2004._NEWLINE_Den f\xc3\xb8rste restaureringen ble gjennomf\xc3\xb8rt i \xc3\xa5rene 1877-78 ved bygningsinspekt\xc3\xb8r Walther, som gikk hardt til verks. De gamle yttermurene av munkesten ble hugget ut i 1-2 stens dybde og erstattet av moderne maskinstr\xc3\xb8ken sten. Kirket\xc3\xa5rnet p\xc3\xa5 vestsiden fikk fjernet overdelen slik at den fikk samme h\xc3\xb8yde som koret. I det indre ble alle veggene pusset med glatt sementpuss og malt med kalkdekorasjoner. _NEWLINE_Ved restaureringen i 1950-52 blanket man ned sementpuss og dekorasjoner slik at den gamle munkestenen ble synlig igjen. Veggene ble kalket hvite. Endelig fikk kirken nytt alterbord, ny prekestol, nytt gulv og kirkebenkene ble kassert til fordel for l\xc3\xb8se kirkestoler._NEWLINE_Under restaureringen i 2004 ble den murte prekestolen fra forrige restaurering fjernet og erstattet av en flyttbar prekepult. Orgelet fra 1909 ble skiftet ut og kirkerommet nykalket.\n_START_SECTION_\nInventar\n_START_PARAGRAPH_\nAlterbordet er oppf\xc3\xb8rt i 1952 i munkesten med kors-relieffer. Alterpynten er blant annet et krusifiks fra 1400-tallet som b\xc3\xa6rer innskriften: \xc2\xabI mig skal I have fred\xc2\xbb. Alterstakene er fra 1600-tallet. Kirkens bibel er utgitt av  Christian VI i 1740. Alterkalken er fra 1878 og oblatesken fra 1965. _NEWLINE_Over alterbordet er det i korets \xc3\xb8stvindu satt inn en glassmosaikkrute fra 1955, utf\xc3\xb8rt av kunstneren Harald Borre med motivet \xc2\xabKrist stod op af d\xc3\xb8de p\xc3\xa5skemorgenr\xc3\xb8de\xc2\xbb._NEWLINE_Altertavlen som ble brukt i perioden 1878\xe2\x80\x931952 var et maleri av Anton Dorph. _NEWLINE_Kirken har en romansk d\xc3\xb8pefont av granitt; den er det eldste stykke bevarte inventar. Fonten er enkelt dekorert. Det tilh\xc3\xb8rende d\xc3\xa5psfatet er fra 1700-tallet og d\xc3\xa5pskannen fra 1965.'